Leiðtogaráð Evrópusambandsins hafnaði í gærkvöld óvæntri tillögu Þýskalandskanslara og Frakklandsforseta um að taka aftur upp beina fundi leiðtoganna með Vladimír Pútín Rússlandsforseta. Leiðtogar Póllands og Eystrasaltslandanna fóru fyrir andstöðunni.
Leiðtogar Evrópusambandsins hættu að halda fundi með Pútín eftir að Rússar innlimuðu Krímskagann árið 2014 og Vesturlönd brugðust við með viðskiptaþvingunum og refsiaðgerðum af ýmsum toga. Þegar langt var liðið á fund leiðtoganna í Brussel í gærkvöld lögðu þau Angela Merkel og Emmanuel Macron til að hefja slík fundarhöld að nýju. Joe Biden, Bandaríkjaforseti, hitti Pútín að máli hinn 16. þessa mánaðar og sagði Macron tímabært að leiðtogar Evrópusambandsríkjanna gerðu slíkt hið sama, enda fullviss um að fundarhöld með Pútín myndi þjóna hagsmunum Evrópusambandsins. Eftir það sem Merkel kallaði yfirgripsmiklar og erfiðar viðræður var þessu hafnað. Að fundi loknum sagði Gitanas Nauseda, forseti Litáens, að það hefði verið sameiginleg afstaða margra leiðtoga" sambandsins að breyta ekki stefnu þess gagnvart Rússum. Fyrr um kvöldið líkti hann hugmyndinni við að reyna að fá björn til að passa upp á hunangskrukku." Úr varð að í stað þess að skipta um kúrs og hefja beinar viðræður við Rússlandsforseta samþykktu leiðtogarnir að kalla eftir tillögum framkvæmdastjórnar um enn frekari refsiaðgerðir gagnvart Rússum.